De Lille kap terug ná oproepe om afdankingDie minister van openbare werke, Patricia de Lille. (Foto: GCIS) Die minster van openbare werke het teruggekap en sê sy het ŉ verrotte departement geërf wat al ŉ hele wyle ŉ “stropersparadys” vir sommige was. “Noudat die stropers se kraantjie toegedraai word, noem mense dit inmenging,” het Patricia de Lille gesê. De Lille het vandeesweek teruggekap ná hardnekkige bewerings dat sy onder meer onregmatige opdragte aan amptenare gee, die afdanking van amptenare help bewerkstellig, inmeng by projekte – ook die omstrede Beitbrug-grensdraadprojek – en dat sy op bewerings van korrupsie, wanbestuur en nepotisme moet antwoord. Die DA het reeds ŉ beroep op pres. Cyril Ramaphosa gedoen om De Lille die trekpas te gee. Sy is boonop in ŉ bitter twis met die departement se geskorste direkteur-generaal, Sam Vukela, gewikkel. Vukela het De Lille reeds hof toe gesleep oor haar besluit om tugstappe teen hom te doen oor ŉ verslag waarin bevind is miljoene rande is onregmatig op begrafnisse bestee. “Dit is jammer dat sommige mense ingryping as inmenging sien omdat die plundery onderbreek word. Daar is ŉ verskil tussen ingryping en inmenging. Ek is nie verras deur die veldtog teen my nie, omdat mense bang is daar gaan bevestig word dat hulle die staat se koffers gestroop het.” De Lille sê sy wil aanspreeklik gehou word en gaan selfs harder werk om die departement skoon te maak. “Niks gaan my stuit nie. Ek gaan die departement skoonmaak en misdadigers in die tronk laat sit. Misdadigers hoort in die tronk, nie in die staatsdiens nie.” Oor die DA se bewerings teen haar sê De Lille die amptelike opposisie het tot dusver al sy sake teen haar in die Kaapstadse hooggeregshof verloor. “Hulle is steeds bitter en spring op enigiets wat hulle kan in ŉ poging om my reputasie te vernietig nadat hulle dit nie kon regkry terwyl ek die burgemeester van Kaapstad was nie.” Sy sê die DA is duidelik kop in een mus met sommige amptenare in haar departement. “Die DA verstaan nie dat ons bly in ŉ land waar die wet gevolg moet word en dat enige bewering getoets en behoorlike prosesse gevolg moet word nie.” De Lille sê die DA verstaan nie die begrip van die oppergesag van die reg nie en dit is om dié rede dat soveel DA-lede die party verlaat het. “Ek het niks om te vrees nie en sien daarna uit om getuienis te lewer wanneer en waar ek ook al gevra word om dit te doen, of dit nou voor die Openbare Beskermer (OB) of ŉ hof is. Ek doen ŉ beroep op diegene met bewyse teen my om na vore te kom daarmee.” De Lille voer aan sy het na haar aanstelling as minister ŉ nalatenskap van wanbesteding van belastingbetalers se geld op staatsbegrafnisse geërf. “Ander kwessie wat ek moes hanteer was die onregmatige aanstelling van senior amptenare, onder wie mense sonder die nodige kwalifikasies, die Nkandla-kwessie, asook bewerings van korrupsie met regerings-huurooreenkomste.” Sy sê een van die eerste dinge wat sy gedoen het, was om gevolgbestuur in werking te stel en stelsels te implementeer om korrupsie op te spoor en te voorkom, asook om aanspreeklikheid in die departement te verseker. De Lille sê die Staatsdienskommissie (SDK) het die afgelope maand gevra of enige stappe gedoen is teen amptenare wat betrokke was by die onregmatige, verkwistende en vrugtelose besteding van miljarde rande. Sy sê die spesifieke kwessie hou verband met uitgawes wat in die 2019-’19-boekjaar aangegaan is – toe Vukela nog die DG van die departement was. Die ouditeur-generaal (OG) het terselfdertyd vrae gehad oor die koste van drie begrafnisse, “dieselfde drie begrafnisse wat een van die gronde was vir Sam Vukela se skorsing,” sê die minister. Sy sê die DG, as rekenpligtige amptenaar, moet verseker daar word aan wetgewing voldoen en moet onder meer geldelike verliese probeer voorkom. ŉ Voormalige adjunk-DG, Dhaya Govender, het De Lille by die OB verkla. De Lille sê Govender se kontrak het in Desember verlede jaar verstryk en is nie hernieu nie. Die minister het wel onderneem om haar volle samewerking aan die OB in ŉ moontlike ondersoek na die kwessie te gee.